এক বালতি দুধে যেন এক ফোঁটা চোনা। 
রবিবার কোয়ার্টার ফাইনালে আইজল এফসি-কে হারিয়ে সুপার কাপের সেমিফাইনালে পৌঁছনোর আনন্দ মাটিতে মিশিয়ে দিল ডুডু ওমাগবেমির জার্সি ছেঁড়ার ঘটনা। খেলার শেষে সোশ্যাল মিডিয়া উত্তাল হল নাইজিরিয়ান স্ট্রাইকারের আচরণ নিয়ে। ইস্টবেঙ্গল সমর্থকরা ফেসবুকে তুলোধনা করলেন ডুডুকে। অপমানিত, অসম্মানিত ইস্টবেঙ্গল স্ট্রাইকার তাঁর কৃতকর্মের সাফাই দিলেন এবেলা.ইন-কে। 

এই বিষয়ে অন্যান্য খবর

রবিবারে মাঠ ও মাঠের বাইরে জোড়া যুদ্ধ জয় ইস্টবেঙ্গলের, বাগানকে ‘হারিয়ে’ স্বস্তি কর্তাদের


রবিবার আইজলের বিরুদ্ধে একাধিক গোলের সুযোগ পেয়েছিলেন ডুডু। একটি সুযোগও কাজে লাগাতে পারেননি তিনি। খেলার একেবারে শেষের দিকে ইস্টবেঙ্গলের ৪৪ নম্বর জার্সিধারীকে যখন তুলে নেওয়া হল, তখন ডুডু ক্ষোভে, দুঃখে জার্সি ছিঁড়তে উদ্যত হন। তাঁকে নিবৃত্ত করার চেষ্টা করেন লাল-হলুদ-এর টিডি সুভাষ ভৌমিক, খালিদ জামিলের সহকারী সিদ্দিকি। 
কেন এমন কাণ্ড করতে গেলেন ডুডু? লাল-হলুদ টিডি সুভাষ ভৌমিক ও কোচ খালিদ জামিল ডুডুর পাশে এসে দাঁড়িয়েছেন। নাইজিরিয়ান স্ট্রাইকার এবেলা.ইন-কে নিজের পক্ষ নিয়ে যা বললেন, তার নির্যাস হল, অনেক হয়েছে। অনেক অসম্মান সহ্য করেছি। আর নয়।  
রবিবার একের পর এক সুযোগ যখন ডুডু উড়িয়ে দিচ্ছেন, তখন গ্যালারি থেকে বহুযুদ্ধের নায়কের উদ্দেশে উড়ে আসছিল টীকা-টীপ্পনী। গোল নষ্ট হচ্ছে, তার উপরে গ্যালারির ব্যঙ্গ বিদ্রুপ। ডুডু বলেন, ‘‘তাঁর ফোকাস নষ্ট হয়ে যাচ্ছিল। মনোসংযোগে ব্যাঘাত ঘটছিল বার বার।’’ 
বার দুয়েক গোলের গন্ধ মাখা পাস থেকে আইজলের জাল ছিঁড়তে না পারায় নিজের সঙ্গে নিজেই ডুডুকে কথা বলতে দেখা যায় তাঁকে। শেষে নাইজিরিয়ান স্ট্রাইকারকে তুলে নেওয়া হলে নিজেকে আর নিয়ন্ত্রণ করতে পারলেন না ইস্টবেঙ্গলের ৪৪ নম্বর জার্সিধারী। ডুডু বলছেন, ‘‘আমার এত বছরের ফুটবলজীবনে এভাবে কোনওদিন অসম্মানিত হইনি। আমার খুব খারাপ লেগেছে। আমি তো ইস্টবেঙ্গলের জন্য নিজের সেরাটা দেওয়ারই চেষ্টা করছি। নিজেকে নিংড়ে দেওয়ার চেষ্টা করছি। অথচ আমাকেই বার বার টার্গেট করা হচ্ছে।’’ 
সুপার কাপে ইস্টবেঙ্গল এখন শেষ চারে পৌঁছে গিয়েছে। চলতি মরশুমও প্রায় শেষের পথে। অসম্মানিত ডুডুর বক্তব্য, ‘‘মরশুম তো এখন প্রায় শেষের পথে। আর হাতে গোনা কয়েকটা ম্যাচ বাকি। যে কাজের জন্য আমাকে আনা হয়েছে, তা করতে দেওয়া হোক।’’
ডুডুর এহেন বক্তব্য কি শুনছেন ইস্টবেঙ্গল সমর্থকরা? ১৬ তারিখ তো রয়েছে ইস্টবেঙ্গলের আরও বড় যুদ্ধ। সেদিন সুপার কাপের সেমিফাইনালে নেমে পড়বে ইস্টবেঙ্গল। গ্যালারি কি নাইজিরিয়ান স্ট্রাইকারের প্রতি সদয় হবে?